Konflikten mellem Ryanair og den danske fagbevægelse kan blive yderligere skærpet onsdag.

Ryanair og fagbevægelsen mødes onsdag, og hvis ikke mødet resulterer i en aftale, så har LO-fagbevægelsen besluttet at udvide den varslede konflikt, så den ikke bare omfatter Københavns Lufthavn i Kastrup, men også lufthavnene i Billund og Tirstrup.

- Konflikten bliver udvidet fra Kastrup til også at omfatte Billund og Tirstrup. På de samme måder, hvor vi går massivt ind fra syv LO-forbund og sympatikonflikter mod Ryanair, siger formanden for Serviceforbundet John Dybart efter et møde tirsdag aften.

En uge efter København

Den 1. juli fik fagbevægelsen Arbejdsrettens ord for, at det var lovligt at iværksætte sympatikonflikt for at lægge pres på Ryanair i kampen for en overenskomst.

Konflikten kan træde i kraft i København den 18. juli. Ifølge TV 2’s oplysninger kan en konflikt i Tirstrup og Billund træde i kraft omkring en uge efter.

- Men det er vigtigt at understrege, at vores mål ikke er en konflikt. Vores mål er en overenskomst med Ryanair, siger John Dybart.

Ryanair: Ingen overenskomst

Ryanairs chef Michael O’leary gjorde det dog meget tydeligt tidligere i dag, at Ryanair ikke har tænkt sig at underskrive en overenskomst. På et pressemøde med danske ansatte sagde Michael O’leary helt klart, at der ikke bliver nogen aftale. Og at det vil få konsekvenser, hvis fagbevægelsen indleder en konflikt:

- Vi flytter, hvis I sympatistrejker, sagde Michael O’leary.

På pressemødet fortalte danske piloter, ansat hos Ryanair, at de var glade for at arbejde hos Ryanair – og tilfredse med løn- og arbejdsforhold.

Pressemødet var dog ganske usædvanligt, idet de danske ansatte mødte pressen, siddende side om side med deres temperamentsfulde chef Michael O’leary. Chefen havde på forhånd stillet en række betingelser op for de danske ansattes medvirken – blandt andet måtte de ikke svare spørgsmål på dansk, tale med journalister under fire øjne eller oplyse deres efternavn.

Ryanair: Vi flytter til Lithauen

Tidligere i dag slog Ryanair fast, at hvis sympatikonflikten indledes i København, så flytter Ryanair sin base fra København til Kaunas i Lithauen. Et udsagn, som Serviceforbundets formand John Dybart afviste som "tomme trusler".

Se Nyhedernes reportage fra Ryanairs pressemøde her: